15-jarige vas oor Slanghoek-plaasmoord(Foto: Nico Harmse via Breede Valley Farm Watch/Facebook) ŉ 15-jarige seun is in hegtenis geneem in verband met ŉ plaasmoord Sondag in die Slanghoek-gebied in Rawsonville in die Wes-Kaap. Ao. Joseph Swartbooi, woordvoerder van die polisie, het aan Maroela Media gesê die verdagte het omstreeks 11:40 op die plaas aangekom. “Die veiligheidshek het oopgestaan en die verdagte het die huis betree waar hy en die inwoner teen mekaar te staan gekom het.” Die 15-jarige het ŉ stoel gebruik om die 89-jarige slagoffer aan te val. “Die slagoffer is op die toneel dood verklaar deur paramedici,” het Swartbooi bygevoeg. Die 15-jarige staan tereg op aanklag van moord en huisroof. Hy sal na verwagting binnekort in die Worcester-landdroshof verskyn.